
SAJTÓKÖZLEMÉNY

Ambiciózus célokkal indul az italoskarton-gyártók összefogása

A három legnagyobb hazai gyártó közös kezdeményezése a szelektív hulladékgyűjtés és újrahasznosítás ösztönzésére

Budapest, 2004. november 4.

A szelektív hulladékgyűjtési rendszer jobb kihasználása, a begyűjtés koordinálása érdekében új összefogást hoztak létre a hazai piacon jelen lévő italoskarton-gyártók. A három legnagyobb italoskarton gyártó, a Tetra Pak Hungária Rt., a SIG Combibloc Kft. és az Elopak magyarországi képviselete megalapította az Italoskarton Környezetvédelmi Szolgáltató Egyesülést. A szervezet célja a kartoncsomagolás környezetvédelmi előnyeinek bemutatása és a szelektív hulladékgyűjtés ösztönzése. Az alapítók arra törekszenek, hogy az italoskarton dobozok visszagyűjtési és újrahasznosítási aránya 2008-ra hazánkban elérje a 25%-ot.

„A szervezet célja az italos kartonok alacsony környezeti hatásának tudatosítása, figyelembe véve a gazdasági aspektusokat, a szociális előnyöket, a környezetvédelemi követelményeket és az összes előnyt, ami a csomagolási rendszer teljes életgörbéje alatt jelentkezik.” – mondta a szervezet céljairól Baka Éva ügyvezető igazgató.

Az elhatározás és a non profit szervezet alapítása nem egyedi, Németországban, Angliában és Belgiumban is van hozzá hasonló szervezet, a legújabb pedig most alakul Hollandiában. Az Európai Unióban működő nemzeti szervezeteket az ACE (The Alliance for Beverage Cartons and the Environment, www.ace.be) fogja össze.

Az ACE felmérése szerint 2003-ban az Európai Unió 15 tagországában összesen 280.000 tonna italoskarton csomagolást hasznosítottak anyagában. Összhasznosításban ez 58%-os arány jelent, azaz az ilyen jellegű csomagolási hulladék több mint felét hasznosították papíripari módon vagy égetéssel. Kiemelkedő példa Németország és Belgium, 65%-os illetve 68%-os aránnyal.

Jelenleg többféle gyűjtési módszer is létezik, amelyek közül az egyik legelterjedtebb a járdaszéli gyűjtés (színekkel jelölt zsákokban), valamint a gyűjtőszigetek, amelyek utcai kereszteződésében, bevásárlóközpontoknál, illetve speciális gyűjtőközpontokban találhatók. 

Magyarországon 2004-ben várhatóan 13 - 15.000 tonna kartondobozt hulladék keletkezik, ennek 3-5%-át (800 tonnát) gyűjtik be és hasznosítják. Jelenleg az italoskartonokat Budapesten, Veszprémben, Győrben, Turán, Pécsen és Sátoraljaújhelyen gyűjtik. A gyűjtés szempontjából fontos, hogy a kiürült italos dobozokból kiengedve a levegőt lapítsuk ki őket. Erre utal a népszerű „Tapossa laposra” szlogen, hiszen a papírhulladékban így kisebb helyet foglal.

Az adott várostól függően az italos dobozokat gyűjthetik a papírhulladékkal vagy más csomagolóanyagokkal, pl. műanyaggal együtt. Az italos dobozokat egy utóválogató üzemben minden esetben szétválogatják a más jellegű hulladéktól - legyen a papír vagy műanyag – majd bálázzák, és utána kerül szállításra a hasznosítóhoz, legtöbbször a papírgyárhoz.

Az italos dobozok összetételére jellemző, hogy minimum 75%-ban papírból állnak, ezért különösen alkalmasak papírgyári felhasználásra, és az sem elhanyagolható, hogy kiváló minőségű alapanyagot szolgáltatnak a papírgyártás számára. Ezek alapján az újrafeldolgozás 98%-ban papírgyárakban történik úgynevezett újrapépesítéssel, melynek során a rostszálakat elválasztják a többi anyagtól (műanyag, alumínium). Az újrahasznosított rostszálakból számos új papírtermék készül: többek közt papírzacskó, kartondoboz, toalettpapír, jegyzetfüzet, tojástartó doboz stb. Hazánkban a Dunapack Rt. csepeli gyára hasznosítja az italoskartont, de jelenleg is folynak tárgyalások más osztrák és német papírgyárakkal, amelyek elsősorban az értékes papírrost miatt érdeklődnek az italoskarton iránt.

Az újonnan létrehozott szervezet első akciójával hamarosan mindenki találkozhat: az Egyesülés a helyi kommunális vállatokkal és önkormányzatokkal együttműködve piktogramot helyez el a szelektív gyűjtő konténereken a lakosság tájékoztatására.

Az ÖKO-Pannon Kht.-vel együttműködve két városban iskolai italoskarton gyűjtőakció is zajlik. Pécsen már elindult és január végéig tart, míg Nyíregyházán a napokban kezdődik és várhatóan húsvétig tart a környezetvédelmi program.

Az Egyesülés megbízásából november elején készült el a „A szelektív hulladékgyűjtéssel kapcsolatos attitűdök és szokások, különös tekintettel az italos kartonra” című közvélemény-kutatás. A kutatás eredményei azt sugallják, hogy van hajlandóság a hulladék, és ezen belül az italoskarton szelektív gyűjtésére amennyiben van szelektív gyűjtősziget a lakóhely közelében. Hasonlóan a műanyag palackhoz, az italoskartonra is úgy gondolnak az emberek, mint potenciálisan környezetszennyező, le nem bomló hulladékra. Ugyanakkor információhiányból fakadóan, a műanyag palackok gyűjtési arányához képest ezt kevesen gyűjtik szelektíven. Akik szelektíven gyűjtik az italoskartont, láthatóan nem biztosak abban, hogy milyen hulladéktípus között van/lenne a helye.

„Az italoskartonokat közel annyian dobják a műanyagok közé, mint a papír konténerbe, és több mint egynegyedük a helyes eljárást nem ismerve, végül a háztartási hulladékkal együtt kezelik.” – összegezte a felmérés eredményét a kutatást végző Free Association Research ügyvezető igazgatója, Lelovics Móni.

„Arra törekszünk, hogy a szelektív hulladékgyűjtés minél nagyobb teret kapjon, hiszen ez mindannyiunk ügye. Ahhoz, hogy a tervezett célt, a 25%-os visszagyűjtési és újrahasznosítási arányt elérjük, a lakosság támogatására is szükségünk van.” – emelte ki a társadalmi összefogás szükségességét Baka Éva ügyvezető igazgató.

